Sept 21 ya jahpawt 7:30 am ten, Sama Ginwang, Mali Ninghtawn kata na KIA Dap Nawng Dap Dung Masat (252) a Nhkram Gidon post hpe Myen asuya hpyendap Hk.L.Y. (50, 121, 260) hte Hk.M.Y. (381) pawnghpawm dap ni kawn n-gun 300 daram hte hpyen man masum hpaw let da sang laja lana htim gasat wa ai lam na lu ai. Myen hpyendap ni gaw Kagam, Nhkram hte Sama lam numshe maga kawn 60mm, 81mm, hte 120mm laknak kaba ni hte gap sharu bun nga ai lam mung shiga na lu ai. Lahkawng maga si hkala ai lam hpe hkrak n chye ai.
Myen Asuya hpyendap kawn ya ten gasat poi byin nga ai shara de Sept 20-21 lahkawng ya laman hpyen n-gun 200 daram jat bang ai lam mung shiga lu ai.
Sept 21 ya jahpawt aten, Nahpaw hte Kagam Bum kaw nga ai Myen hpyendap ni kawn KIA hpyen hpung ni nga ai shawng lam shara ni de laknak kaba gap nna jahte tam nga ai lam na chye lu ai.
Matut nna, KIA Dap Dung 2 ginra Lai Hpawng bum de mung Dingga Myen hpyendap kawn sinat kaba ni hte laja lana gap bun nga ai lam chye lu ai.
Kachin sub–state, KIA Masat (17) Dap Dung makawp maga ginra hta Sept 20 ya jahpawt 10 am aten, KIA hpyen hpung hte Myen hpyendap Dapnu (99) npu na hpyen hpung ni Shan Htung bum mayan hta gasat gala byin ai lam na chye lu ai. Myen hpyendap kawn Gang Ming Pang Hak maga de du shang wa ai majaw gasat gala byin ai re hpe mung chye lu ai.
Lai wa sai Sept (19) ya shani e mung KIA Masat (2) Dap Dung makawp maga ginra, Mung Ji mare na mungshawa marai (10) hpe Mung Ji Myen hpyendap de mara kata shaga woi mat wa ai lam buga shisawk ni shana wa ai.
kac_Latn kac_Latn kac_Latn kac_Latn kac_Latn kac_Latn